สังคมข่าวหุ้นคาเฟอีน
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 17-อาทิตย์ที่ 19 กรกฎาคม พ.ศ. 2558
17 ก.ค. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 17-อาทิตย์ที่ 19 กรกฎาคม พ.ศ. 2558
*****หุ้นไทยปิดตลาดวานนี้ปิดลบจนได้ ดัชนีที่ระดับ 1,490 จุด เอาไม่อยู่ แต่หากมองลึกลงไป ตัวหลักๆ ที่กดดัชนีวานนี้มาจากหุ้น AOT, PTTEP และที่สำคัญ คือ TPIPL ที่กำลังถูกกระทรวงอุตสาหกรรมฟ้องร้องเรียกค่าเสียหายกว่า 4 พันล้านบาท และก็มีความเป็นไปได้ ที่ TPIPL อาจจะต้องตั้งบันทึกสำรองไว้ ทำให้กำไรปีนี้ที่คาดว่าจะได้รับ 2.1 พันล้านบาท หายวับไปได้
******หุ้น BRหรือ บมจ.บางกอกแร้นช์วันแรกที่เทรดราคาขึ้นมาได้แถวๆ 11 บาทปลายๆ แล้วก็ปิดร่วง ส่วนวานนี้ ราคากลับมาแรง ปิดตลาด 11.70 บาท บวกขึ้นอีก 13-14% ดูทรงราคาแล้ว เหมือนจะวิ่งๆๆๆ ไปแถวๆ 13 บาทเอานะ ส่วนราคาเป้าหมายที่โบรกฯให้ไว้ เฉลี่ยอยู่ 14-15 บาท ขอให้ทุกคนโชคดี!!
*****วันนี้แบงก์ทีเอ็มบี หรือ TMB จะแจ้งผลประกอบการไตรมาส 2  ซึ่งข่าวแจ้งว่า จะส่งให้ตลาดหลักทรัพย์ฯช่วงหลังปิดตลาดภาคเช้า ซึ่งหากเป็นเช่นนั้นจริงๆ แสดงว่า ตัวเลขน่าจะงาม หรือไม่ขี้เหร่เท่าไหร่ เพราะหากไม่สวย เขาก็น่าจะไปแจ้งช่วงซักทุ่มสองทุ่มของวันศุกร์นี้ นักลงทุนจะได้ไม่ตื่นตระหนก มีเวลาไปนั่งคิดในช่วงวันเสาร์-อาทิตย์ว่า ขายหรือซื้อต่อดี ส่วนกำไรที่มีการคาดกันออกมา ก็น่าจะอยู่ซัก 2.4-2.5 พันล้านบาท หรือมองแบบคอนเซอร์เวทีฟ ก็อาจซัก 2 พันล้านบาท สำรองพิเศษเพิ่มเล็กน้อย แค่นี้ก็สวยหรูแล้ว แต่อย่าโผล่มาเหมือนไตรมาส 1 นะ ป่าช้าแตกอีกรอบชัวร์ เหอ เหอ เหอ…..
******ต้องจับตาจะปรับคณะรัฐมนตรีหรือไม่ โดยเฉพาะ “หม่อมอุ๋ย” ที่คุมทีมเศรษฐกิจ เพราะบอกตามตรง พี่อุ๋ยกับตลาดหุ้นดูเหมือนดวงจะไม่ค่อยเข้ากันซักเท่าไหร่ มีเรื่องให้พระศุกร์เข้าพระเสาร์แทรกอยู่เรื่อยๆ แต่หากถูกปรับออกจริงๆ คนที่จะเข้ามามีอยู่คนเดียวก็คือ “สมคิด จาตุศรีพิทักษ์” ชื่อนี้ดูจะเป็นมิตรกับนักลงทุนมากกว่า ซึ่งหากมาจริงๆ คงได้เฮกันลั่น ยิงสลุด จุดพลุต้อนรับกันเลย
******อ.ประสาร ไตรรัตน์วรกุล ผู้ว่าฯ ธปท.เชื่อมั่นว่า ในปี 2558 สินเชื่อในระบบธนาคารพาณิชย์ จะขยายตัวได้ 5-6% แม้ในช่วงครึ่งปีแรก จะค่อนข้างอืดเป็นเรือเกลือ ส่วนนายแบงก์เองก็ต้องปรับตัวเองกัน ต้องขยันทำมาหากินกันมากขึ้น เพราะสินเชื่อปล่อยลำบาก ต้องเหนื่อยมากกว่าปกติซักหน่อย
******TISCO หลังแจ้งผลประกอบการไตรมาส 2 และช่วงครึ่งปีแรกออกมาแล้ว มีกำไรเพิ่ม 14% ปรากฏว่ามีบทวิเคราะห์ของโบรกฯ ออกมา ซึ่งเท่าที่ดูพบว่า จากข้อมูลของโบรกฯราวๆ 11 แห่ง  มีแนะนำซื้อ 7 แห่ง แนะให้ถือ 3 แห่ง และให้ขาย 1 แห่ง คือ บล.เคจีไอ โดยส่วนใหญ่มองว่า กำไรปีนี้ของทิสโก้จะฟื้นตัวได้ และผ่านจุดต่ำสุดไปแล้ว ส่วนภาระการตั้งสำรองฯ เท่าที่ดูก็ไม่มีอะไรน่าห่วง เพราะตั้งไปหมดแล้ว รวมถึงกรณี SSI ที่มีการปล่อยสินเชื่อให้ด้วย ราคาพื้นฐานที่ให้ไว้เฉลี่ย 50 บาท
**********หุ้นร้อนประจำวันที่ 16 ก.ค.2558 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) และขยายช่วงดำเนินการ ได้แก่ บริษัท สตาร์ ซานิทารีแวร์ จำกัด (มหาชน) หรือSTAR , ใบสำคัญแสดงสิทธิในการจองซื้อหุ้นสามัญ ของบริษัท สตาร์ ซานิทารีแวร์ จำกัด (มหาชน) ครั้งที่ 2 หรือ STAR-W2 ทำให้เข้าเกณฑ์ระดับ 2  ห้ามคำนวณวงเงินซื้อขาย และ Cash Balance (ซื้อขายด้วยเงินสดทั้งจำนวน) มีผลตั้งแต่วันที่ 17 ก.ค.-6 ส.ค. 2558
******หุ้น DEMCO หุ้นเด่นกลุ่มพลังงานทดแทน เห็นราคาซึมลงอย่าเพิ่งไปตื่นตูมกัน ให้ถืออยู่ก็ถือไว้ หรือจะเก็บเพิ่มก็ได้ เพราะเรื่องราวดีๆ ยังมีอีกเยอะทั้งในประเทศ และประเทศเพื่อนบ้านแถวๆ นี้ ส่วนราคาที่ลงมา ก็เป็นไปตามภาวะตลาด ใจเย็นๆๆ******
 